Her tar Aksel Hennie skjegget i fritt fall

Aksel Hennie (38) barberte seg under et fallskjermhopp i Dubai.

Felicia Alvsing

Oppdatert 8. november 2013

Artikkelen er over seks år gammel

I forbindelse innspillingen av Hollywood-filmen «Hercules» har Hennie latt skjegget gro i månedsvis.

Nå som innspillingen av filmen er ferdig kunne Hennie endelig kvitte seg med ansiktshåret, og det bestemte han seg for å gjøre samtidig som han hoppet i fallskjerm i Dubai.

Selve hoppet delte ikke Hennie med sine følgere på Instagram før i dag, men allerede i går kunne man se resultatet av barberingen som foregikk i går på skuespillerens Instagramkonto.

Under bildet skrev Hennie: «Movember Free Fall Shave... So I tried to operate an electric shaver while skydiving... #186mphshave»

Den russiske modellen Irina Shayk, Real Madrid-spiller Cristiano Ronaldos kjæreste, setter stor pris på bildet og skriver at hun vil gjøre det samme som Hennie. Shayk har også en rolle i «Hercules».

VG har fått tillatelse av Hennie til å bruke videoen.

- Kuleste jeg gjør

Aksel Hennie har drevet med fallskjermhopping i flere år, og i 2009 hadde 38-åringen hoppet over 450 hopp.

- Det er absolutt det kuleste jeg gjør. Hoppingen gir meg et skikkelig kick. Mestringsfølelsen, friheten - jeg har hundre gode grunner. Og miljøet i klubben er bra, sa Hennie til VG den gang.

Dette er ikke første gangen Hennie bruker «Hercules»-skjegget som rekvisitt i sosiale medier. For under hele innspillingen av filmen har Hennie postet bilder av skjegget sitt i ulike situasjoner.

«Hercules» har ifølge Imdb.com premiere 24. juli neste sommer. I filmen spiller Hennie mot store Hollywood-stjerner som blant annet Dwayne Johnsen, John Hurt og Ian McShane.

Norske Tobias Santelmann og Ingrid Bolsø Berdal har også roller i filmen, som ble spilt inn i Budapest.

Publisert: 08.11.13 kl. 17:44 Oppdatert: 08.11.13 kl. 22:20

Les også

Mer om Kultur